A Tanács 80/1119/EGK irányelve
(1980. november 17.)
a belvízi áruszállításra vonatkozó statisztikai adatgyűjtésről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 213. cikkére,
tekintettel a Bizottság által benyújtott irányelvtervezetre,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel a Szerződés rendelkezéseinek megfelelően, a Bizottságra bízott feladatok végrehajtása érdekében következetes, összhangban lévő és rendszeres statisztikai adatokra van szükség a tagállami belvízi áruszállítás arányairól és fejlődéséről; mivel ezen adatoknak összehasonlíthatónak kell lenniük mind az államok közötti, mind a többi szállítási módra vonatkozó adatokkal, és mivel ezen adatok a nemzeti, a nemzetközi és az átmenő forgalomra is vonatkoznak;
mivel a szállítás iránti kereslet és a hajózási viszonyok évközi ingadozása kihat az áruszállításra, egyes statisztikákat egy évnél rövidebb időközönként nyújtanak be;
mivel e statisztikai adatoknak különbséget kell tenniük a fő szállítási útvonalak között azért, hogy a belvízi áruszállítási piacról megfelelő információk álljanak rendelkezésre;
mivel a különböző tagállamokban rendelkezésre álló áruszállítási statisztikákat közösségi szinten össze kell hangolni;
mivel a javasolt rendelkezések végrehajtásának elősegítése érdekében bizonyos határidőket kell megállapítani a szükséges statisztikai információk szolgáltatására;
mivel a Bizottság jelentést nyújt be azért, hogy a Tanács a benyújtott statisztikai adatok alapján megvizsgálhassa, hogy ezen irányelv célkitűzései milyen mértékben érhetőek el; mivel ezért számol azzal a lehetőséggel, hogy javaslatot tesz az e statisztikák összeállításakor használt módszerek javítására; mivel a Tanács a Bizottság javaslata alapján jár el, dönt a tengerjáró hajókkal belvízi úton történő áruszállításra, valamint a régiók között belvízi úton bonyolódó nemzetközi forgalomra vonatkozó statisztikák bevezetéséről;
mivel a statisztikai adatok szükségesek az árufuvarozás arányának és fejlődésének megállapításához; mivel ezért a Közösség a kezdeti időszakra anyagi hozzájárulást nyújt a tagállamoknak az ezzel járó munkával kapcsolatban,
ELFOGADTA EZT AZ IRÁNYELVET:
1. cikk
(1) Az egy vagy több belvízi úttal rendelkező tagállamok az alábbi áruk belvízi hajókon történő szállításáról statisztikai adatgyűjtést végeznek, függetlenül attól, hogy mely országban lajstromozták a hajókat, vagy mely országban állítottak ki részükre engedélyt:
- az ellenszolgáltatás fejében szállított árukról, illetve saját számlára szállított árukról,
- az országban berakott vagy kirakott árukról, illetve ezen ország belvízi útjain átmenő forgalomban szállított árukról.
(2) Ezen irányelv alkalmazásában a következő fogalmakhoz az alábbiakban meghatározott jelentés tartozik:
a) "belvízi út": olyan vízfolyás, csatorna vagy tó, amely természetes vagy mesterséges volta miatt hajózásra alkalmas, elsősorban belvízi hajókkal;
b) "belvízi hajó": olyan önjáró vagy nem önjáró, belvízi hajóként lajstromozott vagy engedélyezett hajó, amely olyan hajón szállítható bárka is lehet, amely csak csendes vizeken való hajózásra alkalmas tervezésű vagy építésű.
(3) Ez az irányelv nem vonatkozik:
- az 50 tonnánál kisebb bruttó hordképességű hajókkal végzett áruszállításra,
- az elsősorban személyszállításra használt hajókra,
- a kompátkelési célokra használt hajókra,
- a kikötőigazgatás és a hatóságok által kizárólag nem kereskedelmi célokra használt hajókra,
- a kizárólag üzemanyag-vételezéshez használt és tárolásra használt hajókra,
- az áruszállításra nem használt hajókra, mint például a halászhajókra, kotróhajókra, műhelyhajókra, lakóhajókra és kedvtelési célú hajókra.
(4) Az első statisztikai adatgyűjtést 1981. január 1-jétől kell kezdeni.
2. cikk
(1) Az alábbi adatokat kell rögzíteni:
a) az áruk tömege tonnában;
b) a fő szállítási útvonalak:
- a nemzeti forgalomban, ha az áru ki- és berakása ugyanabban a jelentést készítő tagállamban történik, függetlenül a vízi jármű útvonalától,
- a nemzetközi forgalomban, ha az árut a jelentést készítő tagállamban vagy csak berakják, vagy csak kirakják, különbséget téve a berakott és a kirakott áruk között,
- az átmenő forgalomban, ha az áru berakás, kirakás, illetve átrakás nélkül halad át a jelentést készítő tagállamon.
A hajón szállított bárka esetében az áru azon a helyen minősül berakottnak, ahol az uszályt úsztatják vagy ahol leemelik a hajóról, és kirakottnak ott, ahol az uszályt a vontatóhajóhoz húzzák vagy ráemelik;
c) az áru jellege, az I. melléklet bal oldali oszlopa szerinti árucsoportok szerint;
d) lajstromozás szerinti ország, vagyis az az ország, ahol az áruszállító hajót lajstromozták vagy részére az engedélyt kiállították, vagy ennek hiányában az az ország, ahol a hajó tulajdonosának állandó lakóhelye van.
e) a hajó típusa az alábbi nómenklatúra szerint:
- önjáró uszály:
- önjáró tartályhajó,
- egyéb önjáró uszály,
- uszály:
- tartályuszály,
- egyéb uszály,
- bárka (beleértve a vontatható-tolható uszályt):
- tolható tartálybárka,
- egyéb bárka (beleértve a hajón szállítható bárkát),
- egyéb áruszállító hajók.
A "tartályhajó" kifejezés minden folyékony vagy cseppfolyósított rakományt ömlesztve szállító hajóra vonatkozik, de a darabáruk szállítására szolgáló hajóra nem;
f) a nemzeti forgalom, a berakás és kirakás szerinti nemzeti régió a II. mellékletben található földrajzi osztályozásnak megfelelően;
g) a nemzetközi és az átmenő forgalom, a berakás és kirakás országai a III. mellékletnek megfelelően;
h) a nemzeti vízi utakon megtett távolság kilométerben.
(2) Azok a tagállamok, amelyekben a belvízi utakon szállított áruk összmennyisége nemzetközi vagy átmenő forgalomban nem haladja meg az évi egymillió tonnát, nem kötelesek az ezen irányelv rendelkezései értelmében előírt statisztikai adatok szolgáltatására.
3. cikk
(1) A nemzeti jogszabályok alapján statisztikai titoktartási kötelezettség alá tartozó információk kivételével a tagállamok a statisztikai eredményeket a lehető leghamarabb, de legkésőbb a vizsgált időszak végét követő öt hónapon belül átadják a Bizottság részére.
(2) Az eredményeket a IV. mellékletben található minták szerinti táblázatok felhasználásával kell benyújtani.
(3) A számítógépen feldolgozott eredmények benyújthatók számítógéppel olvasható formában, amelynek típusát és formátumát a Bizottság az érintett tagállamokkal egyeztetve állapítja meg.
4. cikk
(1) A tagállamok legkésőbb 1980. december 31-ig benyújtják a Bizottságnak a statisztikák gyűjtéséhez alkalmazható módszerek részletes leírását, figyelemmel az adatfeldolgozásra és a tonnakilométer-mutatók kiszámítására.
(2) A Bizottság, együttműködve a tagállamokkal, megvizsgálja az adatgyűjtések kapcsán felmerült módszertani és technikai problémákat, hogy megoldást találjon az adatok lehető legkövetkezetesebb és legösszehasonlíthatóbb feldolgozására.
5. cikk
(1) A Bizottság a megfelelő statisztikai eredményeket közzéteszi.
(2) A Bizottság 1983. január 1-jéig jelentést nyújt be a Tanácsnak az ezen irányelvvel kapcsolatban végzett munka során szerzett tapasztalatokról, és javaslatot tesz a szükséges változtatásokra.
(3) Ezen irányelv hatálybalépését követő két éven belül a Bizottság javaslatára a Tanács dönt a tengerjáró hajókkal végzett belvízi áruszállításra és az ilyen vizeken történő, régiók közötti nemzetközi forgalomra vonatkozó statisztikák bevezetéséről.
6. cikk
Az ezen irányelvben előírt statisztikai felmérések készítésének első három évében a felmerült kiadásaikra a tagállamok pénzügyi hozzájárulást kapnak az Európai Közösségek költségvetéséből az e célra szolgáló előirányzatok keretein belül.
7. cikk
A tagállamok legkésőbb 1982. január 1-jéig megteszik azokat az intézkedéseket, amelyek szükségesek ahhoz, hogy ennek az irányelvnek megfeleljenek.
8. cikk
Ennek az irányelvnek a tagállamok a címzettjei.
Kelt Brüsszelben, 1980. november 17-én.